सन्ध्याङ्ग विवेचन 


धर्म कृत्य में कुश की महिमा 
स्नान,दान, जप, , होम, स्वाध्याय, सध्योपासन, पितृ-कार्य 
और अभिवादनमें में कुश धारण करना चाहिये- 
स्नाने दाने जपे होमे स्वाध्याये पितृकर्मणि । 

करौ सदर्भा कुर्वीत तथा संध्याभिवादने ॥ 
दायें हाथमें पवित्रक और बायें हाथमें कुश धारण करना 
चाहिये- 

सव्यः सोपग्रहः कार्यो दक्षिण: सपवित्रक: । 

(आह्लिकसूत्रावली) (कात्यायनस्मृति ११ । ३) 

जो द्विज दोनों हाथों में कुश धारण करके आचमन करता 
है, उसका फल सोमपान के समान है। इस प्रकार 
आचमन करके वह सोमपानका फल प्राप्त करता है - 


उभयनत्र स्थितैर्दर्भ: समाचामति यो द्विजः । 
सोमपानं फलं तस्य भुक्त्वा यज्ञफलं भवेत्‌ ॥ 

(आह्तिकसूत्रावली) 
उपर्युक्त वचनोंसे कुश धारणका महत्त्व स्पष्ट होता है। अब 
यह बताया जाता हे कि किस हाथमें कितने कुश धारण 
करने चाहिये। सुमन्तका वचन है- दायें हाथमें दो 
कुशोंकी बनी हुई पवित्री धारण करे, उन दोनों कुशोंके मूल 
और अग्रभाग तो रहें, गर्भ निकाल देना चाहिये । बायें 
हाथमें तीन कुश धारण करे - सभी कार्योमें यही नियम हे- 


समूलाग्रौ विगर्भो तु कुशौ द्वौ दक्षिणे करे। 
सव्ये चैव तथा त्रीन्वै बिभृयात्‌ सर्वकर्मसु । 


(सुमन्त) 
पवित्रकयुक्त हाथसे ही आचमन करना चाहिये । 
आचमनसे पवित्रक उच्छिष्ट (जूठा) नहीं होता, परंतु 
भोजनकालमें धारण किये हुए पवित्रकको तो भोजनके 
पश्चात्‌ अवश्य त्याग देना चाहिये। कुशका पवित्रक न 
मिलनेपर काशका पवित्रक बना लेना चाहिये; क्योंकि 
काश भी कुशके ही समान है। यदि काश भी न मिल सके 
तो अन्य दभाँसे काम लेना चाहिये- 

कुशाभावे तु काशाः स्युः काशाः कुशसमाः स्मृताः । 
काशाभावे गृहीतव्या अन्ये दर्भा यथोचिताः ॥ 


कुशाः काशाः शरा दूर्वा यवगोधूमबल्वजाः । 
सुवर्ण राजतं ताम्रं दश दर्भाः प्रकीर्तिताः ॥ 


सोने, चाँदी या ताँबेकी अंगूठी बनवाकर पहन लेनेसे वह 
सदा ही पवित्रकका काम देती है और उसके उच्छिष्ट 
होनेका भी भय नहीं रहता- 


सपवित्रेण हस्तेन कुर्यादाचमनक्रियाम्‌ । 
नोच्छिष्टं तत्पवित्रं तु भुक्तोच्छिष्टं तु वर्जयेत्‌ ॥ 
(कात्यायन) 


शिखाबन्धन तथा यज्ञोपवीतधारण 

संध्या आरम्भ करनेके पूर्व गायत्री मन्त्रके उच्चारणपूर्वक 
शिखा बाँध लेनी चाहिये । सदा ही यज्ञोपवीत धारण किये 
रहना आवश्यक है। जिसकी शिखा बँधी न हो तथा जो 
यज्ञोपवीतसे रहित हो गया हो वह जो कुछ भी पुण्य कर्म 
करता है, नहीं के बराबर हो जाता है- 

सदोपवीतिना भाव्यं सदा बद्धशिखेन तु । 

विशिखो व्युपवीतश्च यत्करोति न तत्कृतम्‌ ॥ 

यदि मन्त्रके बिना ही शिखा बाँधी गयी तो उस दशामें भी 
किया हुआ जप- होम आदि सफल नहीं होता, इसलिये ॐ 
कार और गायत्री मन्त्रका स्मरण करके ही शिखा बॉधनी 
चाहिये- 

अमन्त्रो दीयते ग्रन्धिर्जपो होमो वृथा भवेत्‌ । 

स्मृत्वोङ्कारं च गायत्रीं निबध्नीयाच्छिखां ततः ॥(नागदेव) 
श्रौत और स्मार्त कर्मोमें दो यज्ञोपवीत धारण करने 
चाहिये। यदि उत्तरीय वस्त्र (चादर या गमछा) न हो तो 
उसके लिये एक और (कुल तीन) यज्ञोपवीत धारण करना 
उचित है- 

यज्ञोपवीते द्वे धार्ये श्रौते स्मार्ते च कर्मणि । 
तृतीयमुत्तरीयार्थ वस्त्राभावे तदीष्यते ॥ 
(विश्वामित्रकल्प) 


भगवत्स्मरण और आसनशुद्धि 


शिखा-बन्धनके पश्चात्‌ भगवान्‌ का स्मरण करना चाहिये । 
इससे बाह्य एवं अन्तःकरणकी शुद्धि होती है। प्रत्येक 
कर्मके आरम्भमें भगवान्‌ पुण्डरीकाक्षका स्मरण बड़ा ही 
मंगलदायक है। संध्यामें आसनशुद्धि परम आवश्यक 
क्रिया है। इसके अन्तर्गत कई बातें हैं । कुशादि आसनोंकी 
शुद्धि, सिद्धासन आदि आसनोंकी शुद्धि और अंगोंका 
यथास्थान स्थापन | कुशादि आसनोंकी शुद्धिका प्रकार 
यह है । समभूमिपर आसन बिछावे । कुश और कम्बल 
वस्त्र आदिमेंसे कोई भी आसन होना चाहिये अथवा ये 
दोनों ही हों तो और अच्छा है। 'पृथ्वि त्वया० ' इस मन्त्रसे 
आसनको जलसे अभिषिक्त करके दायें हाथसे उसका 
स्पर्श करना चाहिये । 

सर्वमङ्गलमङ्गल्यं वरेण्यं वरदं विभुम्‌ । 
नारायणं नमस्कृत्य सर्वकर्माणि कारयेत्‌ ॥ 


इस प्रकार उक्त मन्त्रके द्वारा जगद्धात्री माता पृथ्वीकी 
प्रार्थनापूर्वक आसनका स्पर्श करनेसे आसन शुद्ध होता 
है। तत्पश्चात्‌ उस शुद्ध हुए आसनपर बैठना चाहिये । 
उसपर बैठे हुए साधकको भगवान्‌ के साथ अपने 
सम्बन्धका अनुभव होता है। मन्त्र-जपके समय अथवा 
वृत्तियोंको एकाग्र करते समय शरीरके अन्दर एक 
प्रकारकी विद्युत्‌-शक्ति आविर्भूत होती है, जो शरीर और 
मनको स्वस्थ बनाती है। यदि शरीर और पृथ्वीके बीच 
कोई आसन न रखा जाय तो वह विद्युत्‌ शक्ति पृथ्वीके 
आकर्षणसे खिंच जायगी और इससे शरीर तथा मन - 
दोनोंके ही स्वास्थ्यनाश्की आशंका रहेगी। इसलिये 
शास्त्रोंमें आसनपर बड़ा जोर दिया गया है। 


आसनपर बेठनेमें दो बातोंका ध्यान रखना चाहिये । 
एक तो सिद्धासन, स्वस्तिकासन और पद्मासन आदिमेंसे 
कोई आसन होना चाहिये और दूसरी यह कि हाथ, पैर, 

सिर आदि यथास्थान ही रहना चाहिये । जप आदि करते 
समय पैरके तलुओंका, गुह्य स्थानोंका स्पर्श निषिद्ध है। 
पीठकी रीढ़ सीधी होनी चाहिये । शरीर, गला और सिर भी 
सम स्थितिमें ही होने चाहिये। मन्त्रोंके उच्चारणके समय 
नस-नाड़ियोंका और शरीरके सूक्ष्म अवयवोंका परस्पर 
आघात प्रत्याघात होता है, जिससे शरीरके अवयवों में भी 
परिवर्तन होता है और शक्तिका विकास तथा प्रसार भी 
होता है। कोई नस-नाड़ी टेढ़ी रहे अथवा हाथ आदि रख 
देनेके कारण उसके प्रवाहमें बाधा पड़े तो उन क्रियाओंसे 
उतना लाभ नहीं होता। इसलिये संध्या अथवा ध्यान करते 
समय शरीरको सीधा तथा स्थिर रखना बहुत ही आवश्यक 


है। 


आचमन 


पूर्वोक्तरूपसे आसनपर बैठकर शुद्ध जलसे आचमन 
करना चाहिये। आचमन संध्याका एक मुख्य अंग है और 
यह भिन्न-भिन्न मन्त्रोंसे कई बार किया जाता है। 
आचमनसे मानसिक उत्तेजना शान्त होती है। इन्द्रियोंको 

धोनेसे, कुल्ला करनेसे एवं पानी पीनेसे काम, क्रोध आदि 
विकारोंको बहुत कुछ शान्त होते देखा गया हे। आचमनके 
मन्त्रोंपर विचार करनेसे मालूम होता है कि वे विभिन्न 
प्रकारके दोषोंको दूर करनेकी प्रार्थनाएँ हैं। मन्त्रार्थ 
भावनापूर्वक आचमन करनेसे दोषोंके दूर होने और ध्यान 
लगनेमें बहुत बड़ी सहायता मिलती है। कात्यायनसूत्रमे 
आचमनकी विधि इस प्रकार लिखी है- 


० हाथ-पैर धोकर पवित्र स्थानमें बैठ, शिखा बाँधकर 
यज्ञोपवीत धारण किये हुए ही पूर्व या उत्तर दिशाकी 
ओर मुख करके आचमन करना चाहिये। 


पुनश्च पराशर स्मृति में कथन है- 
कृत्वाथ शौचं प्रक्षाल्य पादौ हस्तौ च मृज्जलैः । 
निबद्धशिख आसीनो द्विज आचमनं चरेत्‌” ॥ 


° उस समय हाथ घुटनोंके बाहर न रहे । आचमनका 
जल सर्वथा शुद्ध हो । उसमें फेन या बुलबुले आदि न 
हों- 

अन्तर्जानु शुचौ देशे उपविष्ट उदङ्मुखः । 
प्राग्वा ब्राहम्येण तीर्थेन द्विजो नित्यमुपस्पृशेत्‌” 
अद्भिस्तु प्रकृतिस्थाभिर्हीनाभिः फेनबुद्वुदः । 
याज्ञवल्क्य स्मृति 
० ब्राह्मण उतने ही जलसे एक आचमन करे जितना 
हृदयतक पहुँच सके। क्षत्रियको कण्ठतक पहुँचने 
लायक जलसे एक आचमन करना चाहिये। वैश्य 
तालुमात्रतक पहुँचनेयोग्य जलसे एक आचमन करे- 
हृत्कण्ठतालुगाभिश्च यथासङ्ख्यं द्विजातयः ॥ 
शुद्धेरन्‌ स्त्री च शूद्रश्च सकृत्‌ स्पृष्टाभिरन्ततः। 
हृद्राभिः पूयते विप्रः कण्ठगाभिश्च भूमिपः । 
वश्योऽद्भिः प्राशिताभिश्च शूद्रः स्पृष्टाभिरन्ततः ॥ 
i! 
° ओष्ठ खुले न रखे। आचमनका जल लेते समय 
हाथकी अंगुलियाँ सटी रहें, अंगुष्ठ-कनिष्ठिका अलग 
रहें- 

आयतं पर्ब्बणां कृत्वा गोकर्णाकृतिमत्‌ करं । 
संहताङ्गुलिना तोयं गृहीत्वा पाणिना द्विजः ॥ 
मुक्ताङ्गुष्ठकनिष्ठाभ्यां शेषेणाचमनं चरेत्‌ । 
माषमज्जनमात्रास्तु संगृह्य त्रिः पिबेदपः” ॥ 

भरद्वाजः 

० खड़ा होकर या हँसते हुए आचमन न करे। 

० ब्राह्मतीर्थसे तीन बार आचमन करके अंगूठेके मूलसे 
दो बार ओठोंको पोंछे, फिर हाथ धो ले- 
प्रक्षाल्य हस्तौ पादौ च त्रिः पिबेदम्बु वीक्षितं । 
संवृत्याङ्गुष्ठमूलेन द्विः प्रमृज्यात्ततो मुखं ॥ 

० अंगूठेका मूल ब्राह्मतीर्थ है। पहले आचमनसे ऋग्वेद, 
दूसरेसे यजुर्वेद और तीसरेसे सामवेदकी तृप्ति होती है, 
आचमनसे जो जल चूकर गिरता है, उससे नागयक्ष 
आदि तृप्त होते हैं। 

१ इसके बाद मध्यमा अनामिका अंगुलियोंसे मुख- 
नासिकाका, तर्जनी-अंगूठेसे नेत्रोंका, 

अनामिकाअंगूठेसे कानोंका, कनिष्ठिका अँगूठेसे 
नाभिका, हाथसे हृदयका तथा सब अंगुलियोंसे 
मस्तक एवं बाहुओंका स्पर्श करना चाहिये- 

संहत्य तिसृभिः पूर्ब्बमास्यमेवमुपस्पृशेत्‌ । 

अङ्गुष्ठेन प्रदेशिन्या घ्राणं पश्चादनन्तरं ॥ 
अङ्गुष्ठानामिकाभ्याञ्च चक्षुःश्रोत्रे पुनः पुनः । 

नाभिं कनिष्ठाङ्गुष्ठेन हृदयन्तु तलेन वै ॥ 

सर्व्वाभिस्तु शिरोदेशं बाहू चाग्रेण संस्पृशेत्‌” । 
आचमन निषेध 

आचमन पादुका धारण कर, जल में मुक्त केश, पगड़ी 
बॉध कर, सिर को ढक कर, चलते हुए, सोते हुए, अन्य 
को स्पर्श पूर्वक हसते हुए,बात करते हुए स्वयं को 
देखते हुए केश , नेवी और कटि से नीचे के अंगों का 
स्पर्श करते हुए आचमन नहीं करना चाहिए- 
सोपानत्को जलस्थो वा मुक्तकेशोऽपि वा पुनः ॥ 
उष्णीषी वापि नाचामेद्वस्त्रेणोद्वेष्य वा शिरः ॥ 

न गच्छन्न शयानश्च न चलन्न परान्‌ स्पृशन्‌ । 
न हसन्‌ नेव सजल्पन्नात्मानञ्चैव वीक्षयन्‌ ॥ 
केशान्नीवीमधःकायमस्पशन्‌ धरणीमपि । 
यदि स्पृशति चैतानि भूयः प्रक्षालयेत्‌ करं ॥ 


प्रौढ़ पाद अर्थात्‌ उकडू बैठ कर आचमन, होम, 
भोजन, देवार्चन, स्वाध्याय तथा पितृ तर्पण नहीं 
करना चाहिए- 


स्नानमाचमनं होमं भोजनं देवतार्चन । 
प्रौढपादो न कुर्व्वीत स्वाध्यायं पितृतर्पणम्‌॥ 


आचमन के निमित्त 


थूकने, मालिश के बाद, पाद सेवा के बाद, 
उच्छिष्ट सम्भाषण के बाद ऊँट कोवा स्पर्श के 

बाद आचमन अवश्य करना चाहिए।- 
निष्ठीवने तथाभ्यङ्गे तथा पादावसेचने । 
उच्छिष्टस्य च सम्भाषादशुच्युपहतस्य च ॥ 
सन्देहेषु च सर्व्वेषु शिखां बद्ध्वा तथैव च | 
विना यज्ञोपवीतेन नित्यमेवमुपस्पृशेत्‌ ॥ 
उष्टवायससंस्पर्शे दर्शने चान्त्यवासिनां। 


° यह आचमन संध्या संकल्पसे पहलेका है। इसमें तीन 
बार आचमन करते समय क्रमशः 'ॐ केशवाय नमः, 
३ नारायणाय नमः, ३० माधवाय नमः' - इन तीन 
मन्त्रोंका उच्चारण करना चाहिये। फिर अन्तमें 'ॐ 
गोविन्दाय नमः' इस मन्त्रका उच्चारण करके हाथ धो 
लेना चाहिये । 


० इसके बाद संध्यामें मन्त्र आचमन भी होता है, वहाँ 
एक बार मन्त्र पढ़कर एक ही बार आचमन करना 
चाहिये, क्योंकि यागादि कर्मोमें जहाँ-जहाँ श्रौत 
आचमन है, सर्वत्र एक ही बार आचमन किया जाता 

है। जो लोग तीन बार आचमन करते हैं, उन्हें भी 
मन्त्रपाठ एक ही बार करना चाहिये- 
एकद्रव्ये कर्मावृत्तौ सकृन्मन्त्रवचनम्‌, कृतत्वात्‌ । 
(का० सू०) 
अत्र पानव्यक्तिभेदेऽपि आचमनकर्मण ऐक्यान्न 
प्रतिजलपानमन्त्रावृत्तिः ॥ 


० यदि कर्ममें प्रवृत्त होनेपर विप्र (द्विजमात्र) को छींक 
आदि आ जाय तो उसके लिये जलाभावमें 
आचमनकी जगह दायें कानके स्पर्शका भी विधान है, 
क्योंकि विप्रके दक्षिण कानमें देवताओंका निवास 
माना जाता है। 


शरुते निष्ठीवने चैव दन्तोच्छिष्टे तथानृते। 
पतितानां च सम्भाषे दक्षिणं श्रवणं स्पृशेत्‌ ॥ 
अग्निरापश्च वेदाश्च सोमः सूर्योऽनिलस्तथा । 
सर्वे देवाश्च विप्रस्य कर्णे तिष्ठन्ति दक्षिणे ॥ 

अर्थात्‌ छींकने और थूकनेपर, दॉतके उच्छिष्टसे सम्पर्क हो 
जानेपर अथवा भूलसे झूठ बोले जानेपर या पतित 
पुरुषोंके साथ बातचीत होनेपर अपने दायें कानका स्पर्श 
करें। क्योंकि विप्रके दायें कानमें अग्नि, जल, वेद, सोम, 
सूर्य और वायु - ये सभी देवता वास करते हैं। 


संकल्प 
संकल्प समस्त कृतियों के संपादन हेतु परम आवश्यक 
अंग है बिना संकल्प के प्रत्येक धर्म कृत्य का फल को 
प्राप्त हो जाता है अतः संकल्प किसी भी धर्म आचरण का 
अनिवार्य और अपरिहार्य अंग है- 
संकल्पेन बिना कर्म यत्‌ किञ्चित्‌ कुरुते जनः। 
फलं चाप्यल्पकं तस्य धर्मास्यर्ध क्षयो भवेत्‌।। 
(भविष्यपुराण) 
अतः संकल्प के अभाव में धर्म कृत्य विफलता को प्राप्त 

हो जाता है। बिना संकल्प के जो कुछ भी कर्म किया 
जाता है उसका फल न्यून मिलता है और उस धर्म का क्षय 
हो जाता है। संकल्प रहित श्राद्ध, दान, होम, जप आदि 
समस्त कर्म निष्फल हो जाते हैं- 


न च श्राद्धं न तद्दानं न होमो न जपस्तदा 
न प्राप्रोति फलं तस्य संकल्परहितं यदा।। 


समस्त यज्ञ, व्रत, नियम तथा धर्म संकल्पमूलक हैं। ये 
बिना संकल्प के सम्भव ही नहीं हैं- 


सङ्कल्पमूलः कामो वै यज्ञाः सङ्कल्पसम्भवाः । 
व्रता नियमधर्म्माश्च सर्वे सङ्कल्पजाः स्मृताः ॥ 
एकादशीतत्त्वम्‌ 


बिना संकल्प के जो कुछ भी धर्म कृत्य किया जाता है 
उसका सम्यकू फल प्राप्त नहीं होता है- 


असङ्कल्पितमत्यों यन्न्यूनाधिकमथापि वा । 
न सम्यक्फलभाग्भूयात्तस्मान्नियममाचरेत्‌ ॥ 

सडूकल्प विधि 

सीप शँख कांसा रजत मृत्तिका आदि हाथ में लेकर 
सङ्कल्प नहीं करना चाहिए। बल्कि गूलर पात्र के जल 
सहित समग्र तीन कुश फल पुष्प सहित जलाशय सरोवर 
कूप अथवा अपने उपासना स्थल पर पूर्व अथवा उत्तर 
अभिमुख होकर संकल्प करें और सङ्कल्प का जल 
ईशानकोण मे प्रक्षेप करे- 

शुक्तिशङ्खाश्महस्तैश्च कांस्यरूप्यादिभिस्तया । 
सङ्कल्पो नैव कर्त्तव्यो मृण्मयेन कदाचन ॥ 

गृहीत्वौड्टम्बरं पात्रं वारिपूर्णं गुणान्वितम्‌ । 


दर्भत्रय साग्रमूलं फलपुष्पतिलान्वितम्‌ ॥ 
जलाशयारामकूपे सङ्कल्पे पूर्वदिङ्मुखः । 


साधारणे चोत्तरास्य एशान्यां निक्षिपेज्जलम्‌ ॥ 


सङ्कल्पवाक्य योजना- 
सबसे पहले श्रीविष्णुके उच्चारणके अनन्तर ॐ तत्सत्‌ 

का योजन करते हुए देशकाल संकीर्तन करतेहुए नाम गोत्र 
और कृत्य का उच्चारण करना चाहिए।- 


श्रीपद पूर्वमुच्चार्य्य ततो विष्णुपदं वदेत्‌ । 
३० तत्‌ सदित्युच्चार्य्य नाम गोत्रं ततो वदेत्‌ ॥ 
ताम्रपात्रं सदूवञ्च सतिलं जलपूरितम्‌ । 
सकुशञ्च फलैर्हेवि ! गृहीत्वाचम्य कल्पतः ॥ 
मासं पक्षं तिथिञ्चैव देवपर्व्वादिकन्तथा । 
आद्यन्तकालञ्च तथा गोत्रं नाम च कामिनाम्‌ 
क्रियाह्वयं करिष्येऽन्तमेवं समुतसृजेत्‌ पयः ॥ 
योगिनी तंत्र 


संकल्प की परिभाषा 


विद्यमान देश काल और फल का संकीर्तन करते हुए तत्‌ 
कर्म अनुष्ठान विषयक प्रतिज्ञा को संकल्प कहते हैं- 


संकल्पो नाम विद्यमानदेशकालोल्लेखनपूर्क 

फलोल्लेखनसहित प्रकृतकर्मानुष्ठान विषयिणी प्रतिज्ञा। 
परशुराम कल्पसूत्र रामेश्वरी टीका परिशिष्ट 


शान्ति मयूख में कहा गया है कि जिस कृत्य के आरम्भ में 
मास पक्ष तिथि तथा निमित्त अर्थात्‌ उसके उद्देश्य कथन 
न किया जाय उसका सम्यकू फल प्राप्त नही होता है- 


मासपक्षतिथीनां च निमित्तानां प्रपूर्वकः। 
उल्लेखनमकुर्वाणो न तस्य फलभाग्भवेत्‌।। 


अतः समुचित फल चाहने वालों को किसी धर्मकार्य में 
सचेष्ट होकर संकल्प अवश्य करना चाहिए। संकल्प के 
स्वरूप पर महामुनि हारीत का वचन है- 


'मनसा सङ्कल्पयति वाचा अभिलपति कर्म्मणा 
चोपपादयति इति' 


अर्थात्‌ संकल्प से आशय - 'मन से सङ्कल्प, वाणी से 
कृत्य कथन तथा देह से कर्मसम्पादन करणीय है'। 
प्राणायाम 

(प्राणस्य वायुविशेषस्य आयामो रोधः । यद्वा प्राण 

आयम्यतेऽनेनेति । आ +यम्‌ + करणे घञ्‌ । ) 
योगाङ्गविशेषः 


प्राणायाम संध्या-कर्मका एक प्रधान अंग है। इसके 
अभ्याससे प्राणशक्तिका विकास होता है। प्राणशक्तिके 
अपव्ययसे प्राणी रोग और अकालमृत्युके शिकार होते हैं। 
प्राणायामके द्वारा प्राणवायुका निरोध होनेसे प्राणशक्तिका 
आयाम-विस्तार होता है। प्राणक्रियाके अनियन्त्रित हो 
जानेके कारण ही जीवनके बहुत से अंग बेकार - निकम्मे 
हो गये हैं। प्राणायामके द्वारा क्रियाशक्ति नियन्त्रित की 
जाती है। वे नस-नाड़ियाँ जो वायु- संचार न होनेके कारण 
अनेक प्रकारके रोगोंका उद्गम बन रही हैं। पुनः अपना 
काम ठीक-ठीक करने लग जाती हैं। शास्त्रों में कहा गया 
है कि मन, प्राण और वीर्य- ये तीनों एक ही वस्तु हैं। 
तीनोंमेंसे एकको वशमें कर लिया जाय तो शेष दो अपने- 
आप वशमें हो जाते हैं। जिसने प्राण वशमें कर लिये, 
उसका मन वशमें हो गया और उसका वीर्य भी स्थिर हो 
गया। मनकी स्थिरतासे आध्यात्मिक लाभ और वीर्यकी 

स्थिरतासे लौकिक-पारलीकिक लाभ सुनिश्चित हैं। 


वैज्ञानिक दृष्टिसे प्राणायामका बहुत बड़ा महत्त्व है। 
फेफड़ेमें सात करोड़ कई लाख छोटे-छोटे छिद्र माने जाते 
हैं, उनके द्वारा समस्त शरीरमें रक्तका प्रसार होता है। 
प्राणायाम करनेसे जो वायु रुककर भीतर जाती है, वह 
बड़े वेगसे फेफड़ेमें प्रवेश करती है। इससे उन छिट्रॉमें जो 
मल आदि ठहरे होते हैं, वे दूर हो जाते हैं और रुधिर भी 
वहॉसे शुद्ध होकर संचरित होता है। अतः अपनी 
वास्तविक उन्नतिकी इच्छा रखनेवालोंको पूर्ण तत्परतासे 
प्राणायामका अभ्यास करना चाहिये। प्राणायामकी विधि 
इस प्रकार है- 

कनिष्ठानामिकाङ्गुषठैर्यन्नासापुटधारणम्‌ । 

प्राणायामः स विज्ञेयस्तर्जनीमध्यमे विना ॥ 

अँगूठेसे नासिकाके दक्षिण छिद्रको दबाकर बायेंसे 
श्वासको खींचे और ध्यानपूर्वक प्राणायाम-मन्त्रका तीन 
बार पाठ कर जाय। फिर अनामिका और कनिष्ठिका 
अंगुलियोंसे नासिकाके बायें छिद्रको भी मूँद ले और पुनः 
ध्यानपूर्वक तीन बार प्राणायाम मन्त्रका पाठ कर जाय। 

इसके पश्चात्‌ नासिकाके दाहिने छिद्रसे अँगूठा हटा ले और 
उससे धीरे-धीरे तबतक श्वास छोड़ता रहे, जबतक 
ध्यानपूर्वक प्राणायाम-मन्त्रका तीन बार पाठ न कर जाय। 


यह प्रणायाम 2 प्रकार का होता है सगर्भ तथा निगर्भ 
प्राणायाम। सगर्भ प्रणायाम मन्त्र जप पूर्वक किये गये 
प्राणायाम को कहते हैं। तथा अगर्भ प्राणायाम मात्रा 
अर्थात्‌ काल विशेष पर्यन्त प्राण वायु धारण को कहते हैं- 


स द्विविधः । सगर्भो निर्गर्भश्न । 

सगर्भो मन्त्रजापेन निर्गर्भो मात्रया भवेदिति । मात्रा च । 
बाएं गुटने पर वाम हस्त भ्रमण काल को एकमात्रा 
समझना चाहिए। 

वामजानुनि तद्धस्तश्रामणं यावता भवेत्‌ । 

कालेन मात्रा सा ज्ञेया मुनिभिर्व्वेदपारगैः 

इसी प्रकार इसे सबीज और अबीज प्रणायाम भी द्विकहते 
हैं। किसी आलंबन विशेष अर्थात्‌ मन्त्र, ईश्वरीय रूप आदि 
को आधारित कर प्राणायाम करने को सबीज कहते हैं। 
इसके बिना प्रणायाम को अबीज कहते हैं- 

प्राणायामः स विज्ञेयः सबीजोऽबीज एव च ॥ 
परस्परेणाभिभवं प्राणापानौ यदानिलौ । 
कुरुतः सद्विधानेन तृतीयः संयमात्‌ तयोः ॥ 
तस्य चालम्बनवतः स्थूलरूपं द्विजोत्तम! । 
आलम्बनमनन्तस्य योगिनोऽभ्यसतः स्मृतम्‌ ॥ 


पुनः प्राण तथा अपान को समझें। मुख तथा नासिका जो 
वायु बाहर निकलता है उसे प्राण कहते हैं। तथा वायु 
भीतर प्रविष्ट होता है उसको अपान कहते हैं।अर्थात्‌ 
बहिर्मुख गति प्राण अंतर्मुखी गति अपान है- 


उच्छवासेन मुखनासिकाभ्यां बहिर्निर्गच्छति वायुः स 
प्राणः। निश्वासेनान्तः प्रविशति यः सोऽपानः । 


प्राण तथा अपान के आयाम अथवा संयम क्रिया तीन 
अंग होते हैं । श्वास खींचनेकी क्रियाको पूरक, रोकनेको 
कुम्भक और निकालनेको रेचक कहते हैं। अर्थात्‌ प्राण 
द्वारा अपान का संयम अथवा अभिभववृत्ति को रेचक 
कहते हैं तथा अपान द्वारा प्राण का अभिभव पूरक है। 

दोनो वृत्तियों का संयम कुम्भक है- 

तत्र प्राणवृत्त्यापानवृत्तेरभिभवो निरोधो रेचकाख्यः 
प्राणायाम:। एवमपानवृत्त्या प्राणवृत्तेरभिभवः पूरकाख्य: । 
एवमनेन परस्पराभिभवप्रकारद्वयेन स प्राणायामो द्विधा । 


तयोर्युगपत्संयमात्‌ कुम्भकाख्यस्तृतीयः प्राणायामः । 


सन्ध्या के अंतर्गत सप्रणव-सव्याहति तीनबार उच्चारण 
पूर्वक प्राणायामत्रय करना चाहिए। यदि तीन बार मन्त्र न 
जपा जा सके तो एक ही बार जपना चाहिये। 


१ पूरक करते समय नील कमलदलके समान 
श्यामसुन्दर चतुर्भुज भगवान्‌ विष्णुका नाभिदेशमें 
ध्यान करे। 


० कुम्भक करते समय भगवान्‌ की नाभिसे प्रकट हुए 
कमलके आसनपर विराजमान अरुण-गौर- मिश्रित 
वर्णवाले चतुर्मुख ब्रह्माजीका हृदयदेशमें ध्यान करे। 


१ रेचक करते समय शुद्ध स्फटिकके समान श्वेतवर्ण 
त्रिनेत्र महादेवजीका ललाटमें ध्यान करे। कोई कोई 
पूरकमें ब्रह्मा, कुम्भकमें विष्णु और रेचकमें शिवका 
ध्यान करना बतलाते हैं। 

पर आह्लिकप्रकाशमें याज्ञवल्क्य, पारिजात और रत्नाकर 
आदिके वचनोंका उल्लेख करके पूर्वोक्त पक्षको ही 
सिद्धान्त माना है। 


कुछ लोग पहले वाम नासिकाको ही दबाकर दायीं 

नासिकासे पूरक करते हैं; परंतु आह्तिकप्रकाशमें 

"न लिये पूर्वोक्त प्रकारका ही समर्थन किया गया 

| 

नीलोत्पलदलश्यामं नाभिदेशे प्रतिष्ठितम्‌ । 

चतुर्भुजं महात्मानं पूरकेणैव चिन्तयेत्‌ ॥ 

कुम्भकेन हृदिस्थाने ध्यायेच्च कमलासनम्‌ । 

ब्रह्माणं रक्तगौराङ्गं चतुर्वक्त्रं पितामहम्‌ ॥ 

रेचकेनेश्वरं ध्यायेल्ललाटस्थं महेश्वरम्‌ । 

शुद्धस्फटिकसंकाशं निर्मलं पापनाशनम्‌ ॥ 
(मदनपारिजात) 

अङ्गुष्ठेन पुरो धार्यं नासाया दक्षिणं पुनः। 

कनिष्ठानामिकाभ्यां तु वामं प्राणस्य संग्रहे || 


आदि शंकर वैदिक विद्या संस्थान 


दूरभाषः 9044076667 


पीडयेद्दक्षिणां नाडीमङ्गुष्ठेन तथोत्तराम्‌। 
कनिष्ठानामिकाभ्यां च मध्यमां तर्जनीं त्यजेत्‌ ॥ 
(याज्ञवल्क्य) 


मन्त्राचमन 


प्रातः-संध्यामें 'सूर्यश्न...... मध्याह्न संध्या में 'आपः 
पुनन्तु...... और सायं-संध्यामें 'अग्निश्च... ' इत्यादि मन्त्रसे 
आचमन किया जाता है । इसके अतिरिक्त 'ऋतं च०' और 
'अन्तश्चरसि०' मन्त्रका भी आचमनमें उपयोग होता है। यह 
आचमन एक बार मन्त्र पढ़कर एक बार ही किया जाना 
चाहिये। आचमनके पश्चात्‌ हाथ धो ले। 


मार्जन 

अर्थात्‌ प्रोञ्छनादिना अङ्गनिर्म्मलीकरणम्‌, संध्याकी 
क्रियाओंमें मार्जनका भी प्रमुख स्थान है। मार्जनका अर्थ है 
साफ करना - झाडू देना। स्नान करनेसे शरीर तो स्वच्छ 

रहता ही है। मार्जनके द्वारा उसमें पवित्रता भरी जाती है। 
जिस समय शरीर गरम रहता या परिश्रमके कारण थका 
रहता हे, उस समय उसमें रक्त और वायु दोनों ही उत्तेजित 
रहते हैं। रक्तके वेगवान्‌ प्रवाहके कारण मन भी चंचल 
रहता है और वैसी स्थितिमें किसी प्रकारकी उपासना ठीक 
-ठीक नहीं बन पाती। इसीसे उपासनाके पूर्व स्नानका 
विधान हैस्नान काल में देह मार्जन कब गुण हैं 


दौर्गन्ध्यं गौरवं कण्डं कच्छुं मलमरोचकम्‌ । 
स्वेदं वीभत्सतां हन्ति शरीरपरिमार्जर्जनम्‌ ॥ 


अतः यथा स्नानकी भी विधि है, भावना है और उसके कई 
भेद हैं। परंतु यहां मार्जनमें विधिपर विशेष बल देते हुए 
भी मन्त्रोक्त देवता और भावनाकी ही प्रधानता रखी गयी 
है। यहाँ मार्जन का प्रयोजन आंतरिक शुद्धि है। इस समंत्र 
मार्जनके द्वारा देह रक्तका प्रवाह कम होता है, शीतलताके 
कारण उद्दीप्त भावनाएँ शिथिल पड़ती हैं। मनमें 
चिन्तनकी शक्ति आती है और जलके अधिष्ठाता देव प्रसन्न 
होकर साधककी सहायता करते हैं। मनुष्यके शरीरमें दो 

तिहाईसे अधिक जलीय अंश है। शरीरमें शक्ति, जीवन, 
स्फूर्ति आदि इसीसे आते हैं। परमात्माके चिन्तनमें अपनी 
पूरी शक्ति लगानेके लिये जलके अधिष्ठाता देवसे प्रार्थना 
करना आवश्यक है। चित्तमें जबतक ग्लानि रहती है, 
तबतक कोई भी उपासना प्रसन्नतासे नहीं होती । 
प्रसादपूर्वक हुए बिना किसी भी उपासनाकी सफलता 
संदिग्ध है। इसलिये भी मार्जनकी आवश्यकता है कि 
चित्तकी ग्लानि दूर हो जाय और जलाधिष्ठातृदेवताकी 
सहायतासे यह भावना दृढ़ हो जाय कि मैं परम पवित्र 
होकर स्थिरभावसे परमात्माकी उपासना करने बैठा हूँ, 
अब पाप-ताप मेरा स्पर्श नहीं कर सकते। मैं अविचल 
भावसे भगवान्‌ का चिन्तन करूँगा। इसी भावनासे मार्जन 
मन्त्रद्वारा जलाधिष्ठातृदेवताकी प्रार्थना करते हुए अपने 
अंगोंपर जल छिड़ककर स्थिरताकी भावना दृढ़ की जाती 
है। इसी हेतु मार्जन की योजना सन्ध्या में की गई है यथा- 


शिरसो मार्जनं कुर्य्यात्‌ कुशैः सोदकबिन्दुभिः । 
प्रणवो भूर्भुवः स्वश्च गायत्त्री च तृतीयिका ॥ 
अब्दैवत्यं त्र्यूचञ्चैव चतुर्थमिति मार्जनम्‌ ॥ 

अतः 'आपो हि छा०' इत्यादि मन्त्रसे मार्जन किया जाता 
है। इनमें तीन ऋचाएँ हैं और प्रत्येक ऋचा तीन-तीन 
चरणोंकी है। कुल नौ चरण हैं। प्रत्येकके आदिमें ॐकार 
जोड़कर सात चरणोंको पढ़कर सिरपर जल छिड़के, 
आठवेंसे भूमिपर और फिर नवेंसे मस्तकपर जल सींचना 
चाहिये । 
विप्रुषोऽष्टौ क्षिपेन्मूर्ध्नि अधो यस्य क्षयाय च ॥ 
(व्यासस्मृति) 
यदि नदी आदिमें मार्जन करना हो तो कुशा या हाथसे ही 
जल लेकर छिड़कना चाहिये। घरपर करना हो तो किसी 
पात्रमें या बायें हाथमें जल लेकर दाहिने हाथकी 
अंगुलियोंसे सींचना चाहिये। यदि वर्षा या नलसे जलकी 
धारा गिरती हो तो उस जलका संध्यामें उपयोग नहीं करना 
चाहिये । 
धाराच्युतेन तोयेन संध्योपास्तिर्विगहिंता । 


(प्रयोगपारिजात) 

अघमर्षण 


संध्यामें अघमर्षणकी बडी महिमा है। प्राणी अपनी 
स्वाभाविक प्रवृत्तिके अनुसार जो अपनेमें अनन्त अघराशि 
संचित कर लेता है, उसीके कारण उसे परमात्मासे पृथक्‌ 
रहकर नाना प्रकारकी दारुण यन्त्रणा भोगनी पडती है। 
अघमर्षणकी साधनासे मनुष्य निष्पाप होकर 
परमात्मप्राप्तिका अधिकारी बन जाता है। इसके 
साधनका सहज एवं संक्षिप्त प्रकार यों है- 

"दाहिने हाथमें जल लेकर उसे नासिकाके पास लगावे 
और श्वास रोककर या बिना रोके ही तीन या एक बार 
अघमर्षण सूक्तका जप करना चाहिये- " 


करेणोद्धृत्य सलिलं घ्राणमासज्य तत्र च । 
जपेदनायतासुर्वा त्रिः सकृद्वाघमर्षणम्‌ ॥ 
(कात्यायन) 


उस समय मनमें ऐसी भावना करे कि यह जल वाम 
नासिकाके मार्गसे भीतर प्रवेश कर दायीं नासिकाके 
छिद्रसे पापको निकाल रहा है, फिर उस जलकी ओर बिना 

देखे ही उसे बायीं ओर पृथ्वीपर फेंक दें- 
दक्षनासापुटेनैव पाप्मानमपसारयेत्‌ । 
तज्जलं नावलोक्याथ वामभागे क्षितौ क्षिपेत्‌ ॥ 
आचार मयूख 
यह अघमर्षणसूक्त अश्वमेध यज्ञके समान सब पापोंको 
दूर करनेवाला है- 
यथाश्वमेधः क्रतुराट्‌ सर्वपापापनोदनः । 
तथाघमर्षणं सूक्तं सर्वपापापनोदनम्‌ ॥ 

(लघुव्यासस्मृति) 
परमात्माके साक्षात्कारमें मल, विक्षेप और आवरण तीन 
दोष बाधक माने जाते हैं। संध्याके द्वारा मल, विक्षेप और 
आवरण सभी नष्ट हो जाते हैं। अघमर्षण-मन्त्र मलका 
नाश करता है, विक्षेपको दूर भगाता है, मनमें प्रसन्नता भर 
देता है और मेरे पाप नष्ट हो गये - इस भावको दृढ़ कर 
देता है। दृढ़तासे विक्षेप नष्ट होते हैं और मन्त्रके अर्थपर 
विचार करते ही आवरण भंग हो जाता है। अघमर्षण 
मन्त्रके अर्थपर ध्यान देनेसे संसारके सब पदार्थोंका 

सम्बन्ध भगवान्‌ के साथ जोड़कर साधक उस प्रभुका 
वैभव और उसकी लीला देखनेमें मस्त हो जाता है। 
इसलिये सब प्रकारके साधकोंको अघमर्षणका सविधि 
अनुष्ठान करना चाहिये। 

अर्घ्यदान 

इस पृथ्वीमण्डल और यहाँ रहनेवाले जीवोंका सूर्यके साथ 
बड़ा घनिष्ठ सम्बन्ध है। सूर्यके ही प्रकाशसे, चाहे वह 
चन्द्रमाके रूपमें हो या दीपकके, हम इस संसारको देख 
पाते हैं। सूर्यकी ही उष्णतासे हमारा यह जीवन जीवन 
बना हुआ है तथा भोजनका परिपाक करके सूर्य ही हमें 
रस भी देते हैं। यह पृथ्वी सूर्यसे ही प्रकट हुई है और सूर्य 
स्वयं भगवान्‌ के ही स्वरूप हैं। अतः प्रत्येक द्विजको 
नियत समयपर अर्घ्यदान और नमस्कार आदिके द्वारा 
उनकी उपासना करनी चाहिये। इससे भगवान्‌ सूर्यदेव 
प्रसन्न होते हैं, उनकी प्रसन्नतासे हमारी आंखों में ज्योति 
आती है, बुद्धिमें प्रकाश होता है और आँखें बुरे विषयोंकी 
ओर जानेसे रुक जाती हैं; क्योंकि सूर्यकी शक्तिके बिना 
आँखें कुछ कर ही नहीं सकतीं। इसलिये अपने 

अन्तःकरण और शरीरको स्वस्थ रखनेके लिये सूर्यदेवको 
अर्घ्य देना बहुत आवश्यक है। अर्घ्यदानकी विधि थोड़ेमें 
इस प्रकार है-दोनों हाथोंकी अंजलिमें जल लेकर उसे 
गायत्री मन्त्रसे अभिमन्त्रित कर सूर्यकी ओर मुख करके 
खड़ा हो तीन बार अर्घ्य दे“ 
कराभ्यां तोयमादाय गायत्र्या चाभिमन्त्रितम्‌ । 
आदित्याभिमुखस्तिष्ठंस्त्रिः क्षिपेत्‌ संध्ययोर्द्वयोः ॥ 
(याज्ञवल्क्य) 
खड़ा होनेमें विशेष विधि यों है-एक पैरसे खड़ा होकर 
दूसरे पैरकी एड़ी उठाये रखे या एक पैर बिलकुल उठाये 
रखे अथवा एक पैर बिलकुल उठाकर दूसरे पैरके पंजेके 
बलपर खड़ा हो यानी दाहिना पैर भी जमीनसे ऊपर 
उठाना चाहिये और बायें पैरके पंजेपर या पूरे ही बायें पैर 
पर खड़ा रहना चाहिये- 


तदसंसक्तपाणिर्वा एकपादर्धपादपि । 
कुर्यात्‌ कृताञ्जलिर्वापि ह्यूर्ध्वं बाहुरथापि वा ॥ 
यत्र स्यात्‌ कृच्छूभूयस्त्वं श्रेयसोऽपि मनीषिणः । 

भूयस्त्वं ब्रुवते तत्र कृच्छाच्छेयो ह्यवाप्यते ॥ 

(गोभिल० २।१२,१३,१४) 
अथवा दाहिने पैरकी केवल एंड़ी भी उठा सकते हैं। खड़ा 
होनेके प्रकारोंमें उत्तरोत्तर श्रेष्ठ है; क्योंकि उसमें परिश्रम 
अधिक होनेके कारण उसके कल्याणमय फलमें भी 
अधिकता होती है ऐसा मनीषीजन कहते हैं। सूर्यापस्थानमें 
भी ऐसा ही खड़ा होना चाहिये । खड़ा होनेका नियम 
केवल प्रातःकाल और मध्याह्लकालमें है। तीन बार जल 
देनेका नियम प्रातः काल और सायंकालमें है। 
मध्याह्लकालमें केवल एक बार जलका अर्घ्य देना चाहिये । 
मध्याह्मे तु सकृच्चैव क्षेपणीयं द्विजातिभिः । 

(तेत्तिरीयसंध्याभाष्य, पूना) 


प्रातःकाल अर्घ्य देते समय मस्तक झुकाकर खड़ा होना 
चाहिये और मध्याह्लकालमें सीधे खड़े होकर अर्घ्य देना 
चाहिये, परंतु सायंकालमें बैठकर ही पृथ्वीपर अर्घ्यजल 
गिराना चाहिये- 

प्रातः प्रह्वः क्षिपेदप्सु मध्याह्ने ऋजुसंस्थितः। 

अर्घ्यप्रक्षेपणं कुर्यात्‌ सायं तूपविशन्‌ भुवि ॥ 
(तैत्तिरीयसंध्याभाष्य, पूना) 


प्रातःकाल और मध्याह्नकालके अर्घ्यके समय जलमें ही 
जल गिरावे। यदि जल न हो तो स्थलको भलीभाँति 
धोकर उसपर विधिपूर्वक जल गिराना चाहिये- 


जले त्वर्घ्य प्रदातव्यं जलाभावे तु तत्स्थले । 
सम्प्रोक्ष्य वारिणा सम्यकू पश्चादर्घ्यं यथाविधि ॥ 


सायंकालमे जलमें अर्घ्यजल गिरानेसे रौरव नरककी 
प्राप्ति बतलायी गयी है- 


उपविश्य तु सायाल्ले जले त्वर्घ्यं न निक्षिपेत्‌ । 
निक्षिपेद्‌ यदि मूढात्मा रौरवं नरकं व्रजेत्‌ ॥ 
अर्घ्य देते समय हाथ खुले रखे, तर्जनी अंगूठे न सटने दे। 


सूर्योपस्थान 


अर्घ्यदानके द्वारा भगवान्‌ सूर्यकी आराधना करनेके बाद 
उनकी स्तुति -प्रार्थना की जाती है - यही उपस्थान है। 

सूर्यापस्थानका अर्थ है भगवान्‌ सूर्यके पास उपस्थित होना 
उनके दरबारमें हाजिरी देना । सूर्योपस्थानके द्वारा हमें 
भगवान्‌ सूर्यका संनिधान प्राप्त होता है। सूर्यापस्थानकी 
विधि इस प्रकार है- खड़ा होकर 'उद्वयम्‌०' इत्यादि चार 
मन्त्रोंको पढ़ते हुए प्रातःसायं तो कृतांजलि होकर और 
मध्याह्ममें दोनों भुजाएँ ऊपर उठाकर सूर्यदेवका स्तवन 
करे, फिर प्रदक्षिणापूर्वक इन्हें प्रणाम करे। मध्याह्नकालके 
सूर्योपस्थानमें थोड़ी-सी विशेषता है- उसमें 'उद्वयम्‌*' 
इत्यादि चार मन्त्रोंके अतिरिक्त 'विभ्राट्‌०' इत्यादि अनुवाक, 
पुरुषसूक्त (सोलह मन्त्र), शिवसंकल्प (छः मन्त्र) तथा 
मण्डलब्राह्मणका भी यथासम्भव पाठ करना चाहिये- 


उद्भयमुदुत्यं चित्रं तच्चक्षुरिति गायत्र्या च यथाशक्ति 
विभ्राडित्यनुवाकपुरुषसूक्तशिवसंकल्पमण्डलब्राह्मणैरित्यु 
पस्थाय प्रदक्षिणीकृत्य नमस्कृत्योपविशेत्‌। 


(कात्यायनोक्तत्रिकण्डिकासूत्र २) 


गायत्री जप 

उपस्थानके पश्चात्‌ बैठकर 'तेजो$सि०' इत्यादि मन्त्रसे 
गायत्रीदेवीका आवाहन करके 'गायत्र्यसि०' इत्यादि मन्त्रसे 
उन्हें प्रणाम करना चाहिये; इसके बाद आद्दन्त 
प्रणवसहित तीन महाव्याहतियुक्त गायत्री मन्त्रका जप 
करना चाहिये । गायत्रीमन्त्रमे परमात्माका स्तवन है, अतः 
इसके जपसे बारम्बार परमेश्वरकी स्तुति सम्पन्न होती है, 
जिससे मनुष्य जन्म-मरणके चक्करसे छुटकारा पाकर 
शाश्वत शान्तिको पा जाता है। शास्त्रोमें गायत्री मन्त्र के 
जपका बहुत बड़ा माहात्म्य बतलाया गया है। योगी 
याज्ञवल्क्यजी कहते है- प्रतिदिन सात बार जप करनेसे 
गायत्रीदेवी शरीरको पवित्र करती हैं, दस बारके जपसे 
स्वर्गलोककी प्राप्ति कराती हैं, बीस बार जप करनेसे 
शिवलोकमें पहुँचाती हैं और एक सौ आठ बारके जपसे 
जन्म-समुद्रसे पार कर देती हैं। जो इससे पार हो जाता है, 
वह पुनः इस जन्म मृत्युके दुःखको नहीं देखता। गायत्री 
दस बारके जपसे वर्तमान जन्मका, सौ बारके जपसे 
पूर्वजन्मका तथा एक हजार जप करनेसे तीन जन्मोंका 
पाप नष्ट कर देती हैं। यदि अंगोंसहित चारों वेद और सभी 
वाड़य शास्त्र पढ़ लिये गये तो भी जो गायत्रीको तत्त्वतः 

नहीं जानता, उसका सारा परिश्रम व्यर्थ है। गायत्रीमात्रसे 
संतुष्ट होकर अपनी मनोवृत्तिको नियन्त्रित रखनेवाला 
ब्राह्मण श्रेष्ठ है। किंतु जिसका अपने मनपर काबू नहीं है, 
वह सब कुछ चाहनेवाला और लोभवश अपना सब कुछ 
बेचनेवाला विप्र तीनों वेदोंका ज्ञाता होकर भी उत्तम नहीं 
है- 

सप्तभिः पावयेद्देहं दशभिः प्रापयेद्‌ दिवम्‌ । 

विंशत्यावर्तिता देवी नयते चेश्वरालयम्‌ ॥ 

अष्टोत्तरशतं जप्ता तारयेज्जन्मसागरात्‌ । 

तीर्णो न पश्यति प्रायो जन्म मृत्युं हि दारुणम्‌ ॥ 
दशभिर्जन्मजनितं शतेन तु पुराकृतम्‌ । 

त्रिजन्मजं सहस्रेण गायत्री हन्ति किल्बिषम्‌ ॥ 

वेदाः साङ्गास्तु चत्वारोऽधीताः सर्वेऽथ वाङ्गयाः । 

गायत्रीं यो न जानाति वृथा तस्य परिश्रमः ॥ 
गायत्रीमात्रसंतुष्टः श्रेयान्‌ विप्रः सुयन्त्रितः । 
नायन्त्रितस्त्रिवेदी च सर्वाशी सर्वविक्रयी ॥ 

(योगियाज्ञवल्क्य-स्मृति) 
बृहद्यमस्मृतिका वचन है कि द्विज केवल वेदके 
स्वाध्यायसे उस प्रकार अपने पापोंको नहीं दग्ध कर 
सकता जिस प्रकार कि गायत्री-जप करके वह सब पापोंसे 
मुक्त हो जाता है। 
न तथा वेदजपतः पापं निर्दहति द्विजः । 
यथा सावित्रीं जपतः सर्वपापैः प्रमुच्यते ॥ 

(बृहद्यम स्मृति) 
गायत्री-जपमें ही जीवनकी सच्ची सार्थकता है, इसलिये 
मनोयोगपूर्वक गायत्री जप करना चाहिये । जप तीन 
प्रकारका होता है- वाचिक, उपांशु और मानस । इसमें 
उत्तरोत्तर श्रेष्ठ है। उदात्त, अनुदात्त, स्वारित, पद, अक्षर एवं 
शब्दके स्पष्ट होनेका ध्यान रखते हुए वाणीसे मन्त्रका स्पष्ट 
उच्चारण वाचिक जप है- 
त्रिविधो जपयज्ञः स्यात्तस्य भेदं निबोधत । 
वाचिकश्च उपांशुश्च मानसस्त्रिविधः स्मृतः ॥ 

त्रयाणां जपयज्ञानां श्रेयान्‌ स्यादुत्तरोत्तरः । 
(नरसिंहपुराण) 


यदुच्चनीचस्वरितैः शब्दैः स्पष्टपदाक्षरैः। 
मन्त्रमुच्चारयेद्वाचा वाचिकोऽयं जपः स्मृतः ॥ 
(विश्वामित्रकल्प) 


जिससे दूसरोंको शब्द सुनायी न दे, इस प्रकार जरा-जरा 
सा ओठ हिलाकर सूक्ष्म उच्चारणपूर्वक मन्त्रका जप 
उपांशु कहलाता है- 


शनैरुच्चारयेन्मन्त्रमीषदोष्ठौ च चालयेत्‌ । 
अपरेर्न श्रुतः किञ्चित्‌ स उपांशुर्जपः स्मृतः ॥ 
(विश्वामित्रकल्प) 


मन-बुद्धिके द्वारा मन्त्रके वर्ण, शब्द और अर्थका चिन्तन 
करना मानस जप है- 


धिया यदक्षर श्रेण्या वर्णाद्‌ वर्णं पदात्‌ पदम्‌ । 

शब्दार्थचिन्तनं भूप कथ्यते मानसो जपः ॥ 
(विश्वामित्रकल्प) 

प्रत्मेक कालकी संध्या में गायत्री-मन्त्रका कम-से-कम 

१०८ बार (एक माला) जप अवश्य करना चाहिये । जप 

जितना ही अधिक हो, उतना ही विशेष लाभ होता है। 

ब्रह्मचारी और गृहस्थ कम-से-कम १०८ बार जप करे तथा 

वानप्रस्थ एवं संन्यासीको प्रति समय दो हजारसे भी 

अधिक गायत्री जप करना चाहिये- 

ब्रह्मचारी गृहस्थश्च शतमष्टोत्तरं जपेत्‌ । 

वानप्रस्थश्च संन्यस्तो द्विसहस्राधिकं जपेत्‌ ॥ 

(मनु०) 
जपकी सिद्धिके लिये निम्नांकित नियमोंका पालन करना 
आवश्यक है- मनमें संतोष, पवित्रता, मीनभाव और 
मन्त्रके अर्थका विचार करना तथा उद्वेग एवं खेदका न 
होना- 


मनःसंतोषणं शौचं मौनं मन्त्रार्थचिन्तनम्‌ । 

अव्यग्रत्वमनिर्वेदो जपसम्पत्तिहेतवः ॥ 
जो अपने दायें हाथको सदा वस्त्रसे ढके रखकर जप 
करता है, उसीका जप सफल होता है, जो ऐसा नहीं करता, 
उसका जप निष्फल होता है । 
वस्त्रेणाच्छाद्य तु करं दक्षिणं यः सदा जपेत्‌ । 
तस्य स्यात्सफलं जाप्यं तद्धीनमफलं मतम्‌ ॥ 

(व्यास) 
मन्त्र जपकी गिनती अवश्य रखनी चाहिये; क्योंकि बिना 
संख्याका जप आसुर जप कहलाता है- 
असंख्यमासुरं यस्मात्तस्मात्तद्‌ गणयेद्‌ ध्रुवम्‌ । 

(बृ० प० सं० ) 
किंतु यह स्मरण रखना चाहिये कि उपर्युक्त विधि केवल 
मन्त्र जपके ही विषयमें है। प्रतिक्षण भगवान्‌ के 
नामस्मरण एवं कीर्तनमें यह अनिवार्य नहीं । जपके लिये 
रुद्राक्ष तुलसी और चन्दन आदिकी मालाओंका उपयोग 
किया जा सकता है। करमालासे भी जप किया जाता है, 
उसका स्वरूप इस प्रकार हे- अनामिका अंगुलीके 

मध्यभागसे लेकर कनिष्ठाके पोरुओंपर होते हुए तर्जनीके 
मूलतक दस पोरुओंपर क्रमश: जप करे | मध्यमाके जो दो 
पर्व (पोरु) शेष रहते हैं, उन्हें मालाका सुमेरु समझकर 
उनका उल्लंघन कभी नहीं करना चाहिये, अर्थात्‌ उनको 
छोड़ देना चाहिये तथा दाहिने हाथकी अंगुलियोंपर दस 
मन्त्र जपकर बायें हाथकी अनामिका अंगुलीके 
मध्यभागपर वह एक दहाईकी एक संख्या गिने- 
तर्जनीमूलपर्यन्तं जपेद्दशसु पर्वसु ॥ 
मध्यमाङ्गुलिमूले तु यत्पर्वद्वितयं भवेत्‌ । 
तद्वै मेरुं विजानीयाज्जपे तं नातिलङ्घयेत्‌ ॥ 

(गायत्रीकल्प) 
इसी प्रकार बायें हाथकी अनामिका अंगुलीके मध्यभागसे 
लेकर कनिष्ठाके पोरुओंपर होते हुए तर्जनीके मूलतक दस 
पोरुओंपर क्रमशः दस बार गिन ले । इस तरह १०० 
संख्या हो जाती है। फिर आठ मन्त्र दाहिने हाथपर पूर्वोक्त 
क्रमसे और जप कर ले। 
जपकालमें गायत्रीके आदि और अन्तमें भी प्रणव लगाना 

चाहिये। योगी याज्ञवल्क्यजी कहते हैं- 
ॐ कारं पूर्वमुच्चार्य भूर्भुवः स्वस्ततः परम्‌ । 
गायत्रीं प्रणवं चान्ते जप्यं ह्योवमुदाह्ृतम्‌ ॥ 


अर्थात्‌ पहले 'ॐ' कारका उच्चारण करना चाहिये, फिर 
'भूर्भुवः स्वः' इन तीन व्याहृतियोंका, तत्पश्चात्‌ गायत्री 
मन्त्रका उच्चारण करके अन्तमें भी प्रणव चाहिये। गायत्री 
मन्त्रका जप ऐसा बताया गया है। कुछ लोग 'गृहस्थो 
ब्रह्मचारी च प्रणवाद्यामिमां जपेत्‌' इत्यादि वचनके अनुसार 
गृहस्थ और ब्रह्मचारीके लिये आदिप्रणवा गायत्री मानते 
हैं। परंतु हरिहर आदि भाष्यकारोंने अन्तमें भी प्रणवका 
समर्थन किया है। श्रीवीरमित्रोदयने अपने आह्लिकप्रकाशमें 
आह्यन्तप्रणवा गायत्रीका जप ही सिद्धान्ततः: माना है। 
वास्तवमें पूर्वोक्त याज्ञवल्क्यके वचनानुसार जपकालमें 
सबके लिये आद्यन्तप्रणवा गायत्रीका ही उपयोग उचित है। 
अन्यत्र गृहस्थ और ब्रह्मचारीको 'आदिप्रणवाका' उपयोग 
करना चाहिये। 

सूर्य-प्रदक्षिणा 


गायत्री-जपके पश्चात्‌ 'ॐ विश्वतश्चक्षुः०' इस मन्त्रसे 
परमात्मस्वरूप भगवान्‌ श्रीसूर्यनारायणकी प्रदक्षिणा की 
जाती है। यह प्रदक्षिणा एक ही बार की जाती है । 
हरिहरभाष्य आदिमें संध्या और तर्पण-कर्ममें की 
जानेवाली सूर्यप्रदक्षिणाको एक ही बार करनेके लिये 
लिखा है। बह्वृचपरिशिष्ट तथा अन्यान्य ग्रन्थोंमें जो सूर्यकी 
दो बार और सात बार प्रदक्षिणा करनेका उल्लेख मिलता 
है, वह सूर्यकी प्रतिमाके लिये है। साक्षात्‌ भगवान्‌ 
सूर्यनारायणकी एक ही प्रदक्षिणा की जाती है ऐसा ही 
सम्प्रदाय भी है- 


एकां विनायके कुर्याद द्वे सूर्ये सप्त ईश्वरे । 
(बह्वृचर्पारिशिष्ट) 

अन्यत्र तु - 

एका चण्ड्या रवेः सप्त तिस्रः कार्या विनायके । 

हरेश्चतस्रः कर्तव्याः शिवस्यार्धप्रदक्षिणा ॥ 

जप- निवेदन 


प्रदक्षिणाके पश्चात्‌ अपने आसनपर आसीन हो 'देवा 
गातुविदो०' इत्यादि मन्त्रसे जपयज्ञको भगवदर्पण किया 
जाता है। यह बहुत ही आवश्यक और महत्त्वपूर्ण कर्म है। 
भगवदर्पणपूर्वक किया हुआ सत्कर्म ही भवबन्धनसे मुक्ति 
दिलानेवाला होता है। 


विसर्जन 


इस प्रकार जप-निवेदनके पश्चात्‌ 'उत्तमे शिखरे०' इत्यादि 
अनुवाक पढ़कर परमात्मरूपा गायत्रीदेवीका विसर्जन 
करना चाहिये। तदनन्तर सम्पूर्ण संध्योपासनकर्म भगवान्‌ 
को समर्पण कर न्यूनताकी पूर्तिके लिये भगवान्‌ से 
अभ्यर्थना करते हुए इस कार्यको समाप्त करना उचित है। 

तत उद्वास्य गायत्रीमुत्तमेत्यनुवाकतः । 
(व्यासस्मृति) 


एक आवश्यक बात 
कुछ लोग कहा करते हैं; संस्कृत भाषामें बने हुए मन्त्रोंका 
ही उच्चारण करके संध्या क्यों की जाय ? उनका किसी 
भी भाषामें अनुवाद करके उनके भावोंका अनुस्मरण 
करते हुए संध्योपासना करनेमें क्या हानि है ? ऐसी शंका 
करनेवाले महानुभावोंसे निवेदन है कि संध्या एक विशेष 
प्रकारके वैदिककर्मकी संज्ञा है। इसके महत्त्वका श्रुति, 
स्मृति तथा पुराणोंमें अनेकों स्थलोंपर प्रतिपादन किया 
गया है । यह 'अथ' से 'इति' तक जिस प्रकार विहित है, 
उसीके अनुसार यथावत्‌ रूपसे पालन करनेपर ही इसके 
उद्देश्य अथवा फलकी सिद्धि होती है, अनुवाद करके 
करनेसे नहीं । किसी प्रार्थना सम्बन्धी मन्त्रका अनुवाद 
करके उससे भावोंका स्मरण करना अथवा स्वतः कोई 

पद्य या गद्य बनाकर भगवान्‌ का स्तवन करना भी उत्तम 
कार्य है, इससे भी कल्याण ही होता है। परंतु इससे 
संध्योपासनारूप नित्यकर्मका पालन नहीं हो सकता और 
इस प्रकार नित्यकर्मके त्यागके दोषोंसे छुटकारा पाना 
असम्भव है । यह ध्यान रहे कि वेदोंकी आज्ञा प्रभुसम्मित 
है, जिस प्रकार राजाज्ञाका अक्षरश: पालन करना पडता है, 
उसी प्रकार वेदोंकी आनुपूर्वीका अक्षरशः 
अपरिवर्तितरूपमें स्वाध्याय किया जाता है और एसा 
करनेपर ही वेदके स्वाध्यायका फल होता है। अनुवादका 
स्वाध्याय लाभदायक होनेपर भी उसका उतना ही महत्त्व 
है, जितना हम कोई स्वतन्त्र गद्य-पद्यमय प्रार्थना लिखकर 
उससे भगवत्स्तवन करनेका महत्त्व समझते हैं। मन्त्रोंका 
आशय समझनेके लिये अनुवाद आदिके द्वारा सहायता 
लेनेमें कोई हर्ज नहीं है । वैदिक कर्म करते समय उसमें 
उपयुक्त हुए मन्त्रोंका ज्यों-का-त्यों उच्चारण करना 
चाहिये। अनुवाद तो दूर रहे, स्वर और मात्रातकका 
परिवर्तन हो जानेसे मन्त्र अशुद्ध हो जाता है और उसका 
कुफल भोगना पड़ता है। निरुक्तकार कहते हैं- 


पुरुषविद्यानित्यत्वात्‌ कर्मसम्पत्तिमन्त्रो वेदे।' अर्थात्‌ 

'मनुष्य अल्पज्ञ है, अतः उसकी विद्या अनित्य है।' उस 
अनित्य, अपूर्ण एवं संदिग्ध ज्ञानसे कभी सत्कर्मोकी सिद्धि 
नहीं हो सकती, अतः वैदिक मन्त्रो के द्वारा ही कर्म- 
सम्पादन होना चाहिये । 

